Προς:

Κυρία Διαλεκτή Αγγελή

Εφημερίδα των Συντακτών

Αθήνα, 16.09.15

**Οι ερωτήσεις:**

1. Διεθνείς οργανώσεις και οργανισμοί διαπιστώνουν κουλτούρα

ατιμωρησίας στα σώματα ασφαλείας η οποία δεν δείχνει να έχει αλλάξει σημαντικά. Τι θα κάνετε προκειμένου να αποφευχθούν περιστατικά "ζαρντινιέρας" και άλλα φαινόμενα αυθαιρεσίας, βίας και κατάχρησης εξουσίας από την Αστυνομία;

2. Δημοσιογράφοι και πολιτικοί αναφέρονται συχνά σε επώνυμες γυναίκες με βάση χαρακτηριστικά του φύλου τους. Ποια είναι η θέση του κόμματός σας απέναντι σε τέτοιες σεξιστικές αναφορές;

3. Τα γραφεία του κόμματός σας είναι προσβάσιμα από Ατομα με Αναπηρία (ΑμεΑ);

**Απαντήσεις** Άννας Καραμάνου

Υποψήφιας Δημοκρατικής Συμπαράταξης ΠΑΣΟΚ/ΔΗΜΑΡ Α’ Αθήνας

1.Η εκπαίδευση των αστυνομικών επικεντρώνεται στην εφαρμογή του νόμου. Οι αστυνομικοί ενεργούν και πράττουν σύμφωνα με τον τρόπο που έχουν εκπαιδευτεί. Εκτιμούμε ότι χρειάζονται μεταρρυθμίσεις και εμπλουτισμός του περιεχομένου και των προγραμμάτων εκπαίδευσης, ώστε να συμπεριληφθούν μαθήματα δημοκρατίας και ανθρωπίνων δικαιωμάτων, αντιρατσιστική και αντισεξιστική αγωγή, τεχνικές διαπραγμάτευσης και ικανότητα επίλυσης διαφορών υπό δυσμενείς συνθήκες. Επίσης, μια ισορροπία των φύλων στη σύνθεση των σωμάτων ασφαλείας θα μπορούσε να οδηγήσει σε λιγότερη ή πιο λελογισμένη χρήση βίας. Το μικρό ποσοστό γυναικών που υπηρετούν στην ΕΛΑΣ (12,6%, στοιχεία 2013), δεν αντιστοιχεί στις ικανότητες και στο υψηλό μορφωτικό τους επίπεδο. Η εξομοίωση του ορίου ύψους για τα δύο φύλα και η θέσπισή του στα 1,70 μέτρα, αποτελεί προφανή διάκριση εις βάρος των γυναικών, αφού πολύ λίγες Ελληνίδες το υπερβαίνουν.

2.Το ΠΑΣΟΚ συνέβαλε τα μέγιστα στον εκσυγχρονισμό της νομοθεσίας, προπαντός του Οικογενειακού Δικαίου, αψηφώντας τις σφοδρές αντιδράσεις. Ωστόσο, οι πατριαρχικές αξίες, η ταύτιση της πολιτικής εξουσίας με τους άνδρες και τα διπλά μέτρα και σταθμά, παραμένουν σχεδόν αμετακίνητα απέναντι στις πιέσεις της νεωτερικότητας. Καταγράφεται, δηλαδή, το φαινόμενο, από το ένα μέρος να επιχειρείται από τις ελίτ της πολιτικής και του πνεύματος ο εκσυγχρονισμός/εξευρωπαϊσμός της Ελλάδας και από το άλλο να συντηρούνται αξίες, ηθικοί κανόνες, νοοτροπίες και ιδέες για τη θέση των γυναικών, που παραπέμπουν ευθέως στην παραδοσιακή, πατριαρχική, οθωμανική κουλτούρα. Το ΠΑΣΟΚ καταδικάζει τις σεξιστικές αναφορές και συνεχίζει να δίνει τη μάχη κατά των διακρίσεων με βάση το φύλο. Η ανάδειξη της Φώφης Γεννηματά στην προεδρία του ΠΑΣΟΚ το καταδεικνύει.

3.Το κτήριο που στεγάζεται το ΠΑΣΟΚ είναι παλιό και η αρχιτεκτονική του δεν διέθετε ευαισθησία για άτομα με αναπηρία. Ωστόσο, η είσοδος δεν έχει σκάλες και οι ανελκυστήρες διευκολύνουν τους αναπήρους. Τα προηγούμενα γραφεία της Ιπποκράτους διέθεταν τις σχετικές δομές. Όμως, η πρόσβαση των ΑμεΑ στις πολιτικές του ΠΑΣΟΚ έχει μεγαλύτερη αξία. Από το 1981 το ΠΑΣΟΚ ακολούθησε πολιτική ανεμπόδιστης πρόσβασης σε όλα τα μεγάλα έργα (αεροδρόμιο, μετρό κλπ). Η πρόσβαση των ΑμεΑ στην Ακρόπολη είναι δικό μας έργο.